Nordjyllands Politi har fredag meget at takke en årvågen borger for. Borgeren er nemlig direkte medvirkende til, at en røver, der fredag klokken 12.42 slog til mod Fakta på Nøvlingvej i Gistrup, er anholdt og sigtet. - Røveren - en mand - truer personalet i butikken med en kniv, men får ikke umiddelbart noget ud af sit forehavende. Han stikker så af til fods, men en kunde følger efter ham, og derfor kan vi 5-6 minutter senere, anholde gerningsmanden, fortæller vagtchef ved Nordjyllands Politi Karsten Højrup Kristensen. Klokken 13.25 arbejder Nordjyllands Politi stadig på stedet, og vagtchefen kan endnu ikke sige noget om, hvem den anholdte er. Inden han blev anholdt, nåede han til fods halvanden kilometer væk fra Fakta.

Opsummering:
Blot fem minutter efter en mand fredag røvede Fakta i Gistrup, var han anholdt.